CELEX: 32021D1101
Language: et
Date: 2021-05-20 00:00:00
Title: Nõukogu otsus (EL) 2021/1101, 20. mai 2021, seisukoha kohta, mis võetakse Euroopa Liidu nimel maailma terviseassamblee 74. istungjärgul

6.7.2021   
               
               
                  ET
               
               
                  Euroopa Liidu Teataja
               
               
                  L 238/79
               
            
         NÕUKOGU OTSUS (EL) 2021/1101,
         20. mai 2021,
         seisukoha kohta, mis võetakse Euroopa Liidu nimel maailma terviseassamblee 74. istungjärgul
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 168 lõiget 5 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Euroopa Liidu lepingu artikli 21 lõike 1 teises lõigus on sätestatud, et liit püüab arendada suhteid ja partnerlust kolmandate riikide ja rahvusvaheliste, piirkondlike või ülemaailmsete organisatsioonidega, kes jagavad esimeses lõigus osutatud põhimõtteid. Nimetatud teises lõigus sätestatakse samuti, et liit peab edendama mitmepoolsete lahenduste leidmist ühistele probleemidele, eelkõige Ühinenud Rahvaste Organisatsiooni raamistikus.
                  
               
                     (2)
                  
                  
                     Euroopa Liidu toimimise lepingu (ELi toimimise leping) artikli 168 lõike 3 kohaselt peavad liit ja liikmesriigid edendama rahvatervise alal koostööd kolmandate riikide ja pädevate rahvusvaheliste organisatsioonidega.
                  
               
                     (3)
                  
                  
                     Maailma Terviseorganisatsiooni põhikiri (edaspidi „leping“) jõustus 7. aprillil 1948.
                  
               
                     (4)
                  
                  
                     Lepingu artikli 60 kohaselt võib maailma terviseassamblee võtta otsuseid vastu kohal viibivate ja hääletavate Maailma Terviseorganisatsiooni (WHO) liikmete häälteenamusega.
                  
               
                     (5)
                  
                  
                     Maailma terviseassamblee peab oma 74. istungjärgul, mis algab 24. mail 2021, vastu võtma otsuse valitsustevahelise kogu loomiseks, kes koostaks Maailma Terviseorganisatsiooni raamkonventsiooni pandeemiaks valmisoleku ja sellele reageerimise kohta ning peaks selle üle läbirääkimisi.
                  
               
                     (6)
                  
                  
                     On asjakohane määrata kindlaks liidu nimel maailma terviseassamblees võetav seisukoht, kuna maailma terviseassamblee otsusega määratakse kindlaks, kas liit võib liikmesriikide kõrval osaleda Maailma Terviseorganisatsiooni pandeemiaks valmisoleku ja sellele reageerimise raamkonventsiooni koostamisel ja selle üle peetavatel läbirääkimistel ning saada selle osaliseks piirkondliku majandusintegratsiooni organisatsioonina.
                  
               
                     (7)
                  
                  
                     Lisaks liidu liikmesriikidele ka liidu osalemine WHO pandeemiaks valmisoleku ja sellele reageerimise raamkonventsiooni koostamisel ja selle üle peetavatel läbirääkimistel ning võimalik konventsiooniga ühinemine aitab suurendada rahvusvahelist koostööd pandeemiale reageerimise alal Ühinenud Rahvaste Organisatsiooni süsteemis.
                  
               
                     (8)
                  
                  
                     ELi toimimise lepingu artikli 168 lõike 7 kohaselt tuleks kogu läbirääkimisprotsessi jooksul arvestada liikmesriikide vastutust oma tervishoiupoliitika määratlemisel ning tervishoiuteenuste ja arstiabi korraldamisel ja kättesaadavaks muutmisel.
                  
               
                     (9)
                  
                  
                     Liidu seisukoha esitavad need liidu liikmesriigid, kes on maailma terviseassamblee liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu nimel maailma terviseassamblee 74. istungjärgul võetav seisukoht on järgmine:
            Euroopa Liit toetab Maailma Terviseorganisatsiooni uue pandeemiaks valmisoleku ja sellele reageerimise raamkonventsiooni koostamise korra kehtestamist ning tal peab olema lubatud osaleda liidu pädevuse piires sellise lepingu osalisena.
            Maailma terviseassamblee otsusega, millega sätestatakse läbirääkimiste menetluslikud aspektid, tuleb lubada liidul läbirääkimisprotsessis osaleda liidu pädevusse kuuluvates küsimustes, võttes arvesse liidu võimalikku ühinemist konventsiooniga piirkondliku majandusintegratsiooni organisatsioonina.
            Selliseks osalemiseks tuleks otsuse teksti lisada konkreetsed viited, milles selgitatakse, et piirkondliku majandusintegratsiooni organisatsioonid võivad osaleda iga niisuguse valitsustevahelise organi töös, mis on loodud konventsiooni koostamiseks ja selle üle läbirääkimiste pidamiseks.
         
         
            Artikkel 2
            Artiklis 1 nimetatud seisukoha esitavad ühiselt liidu nimel liidu liikmesriigid, kes on Maailma Terviseorganisatsiooni liikmed.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 20. mai 2021
            
               
                  Nõukogu nimel
               
               
                  eesistuja
               
               A. SANTOS SILVA